Miljoene rande se Viagra by lughawe onderskepDie vonds. Foto: Verskaf. Die Suid-Afrikaanse inkomstediens (SAID) het Vrydag gesê beamptes het beslag gelê op Viagra-pille ter waarde van R30 miljoen by die Internasionale Lughawe O.R. Tambo. Volgens die SAID is die pille, al 437 kg daarvan, die afgelope naweek aangetref nadat beamptes aan diens gedink het die beskrywing op die vragmanifes en die bestemming lyk verdag en die vrag ondersoek het. Volgens die SAID is dít die grootste vonds van seksuele opkikkers nóg die afgelope jaar by die Internasionale Lughawe O.R. Tambo. Volgens hulle was daar die afgelope paar maande ŉ paar soortgelyke gevalle. In Januarie is ŉ nagenoeg R4 miljoen-vonds van seksuele opkikkers in ŉ passasier van Indië se bagasie aangetref en in Oktober 2017 is 255 kg pille, onderweg van Mumbai na Johannesburg, by die lughawe onderskep. Al bogenoemde sake word nou deur die departement van gesondheid ondersoek. Die vonds. Foto: Verskaf.